
PRIENŲ RAJONO SAVIVALDYBĖS TARYBA


SPRENDIMAS
DĖL AMORTIZACINIŲ ATSKAITYMŲ PASTATŲ NUSIDĖVĖJIMUI ATKURTI, PATAISOS KOEFICIENTŲ, RODANČIŲ BŪSTO BŪKLĘ (NUSIDĖVĖJIMĄ), IR RINKOS PATAISOS KOEFICIENTŲ SAVIVALDYBĖS BŪSTO IR SAVIVALDYBĖS SOCIALINIO BŪSTO NUOMOS MOKESČIAMS APSKAIČIUOTI NUSTATYMO 

2022 m. gegužės 26 d. Nr. T3-201
Prienai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 31 punktu, Lietuvos Respublikos paramos būstui įsigyti ar išsinuomoti įstatymo 20 straipsnio 9, 10, 11 dalimis, 21 straipsnio 1 dalimi ir Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčių dalies kompensacijos dydžio apskaičiavimo metodikos, patvirtintos Lietuvos Respublikos Vyriausybės 2001 m. balandžio 25 d. nutarimu Nr. 472 „Dėl Savivaldybės būsto, socialinio būsto nuomos mokesčių ir būsto nuomos ar išperkamosios būsto nuomos mokesčio dalies kompensacijos dydžio apskaičiavimo metodikos, minimalaus bazinio būsto nuomos ar išperkamosios būsto nuomos mokesčio dalies kompensacijos dydžio ir bazinio būsto nuomos ar išperkamosios būsto nuomos mokesčio dalies kompensacijos dydžio perskaičiavimo koeficiento patvirtinimo“ (toliau – Metodika), 3, 4 ir 6 punktais ir atsižvelgdama į statybos techninį reglamentą STR1.12.06:2002 „Statinio naudojimo paskirtis ir gyvavimo trukmė“, patvirtintą Lietuvos Respublikos aplinkos ministro 2002 m. spalio 30 d. įsakymu Nr. 565 „Dėl statybos techninio reglamento STR1.12.06:2002 „Statinio naudojimo paskirtis ir gyvavimo trukmė“ patvirtinimo“, Prienų savivaldybės taryba nusprendžia:
1. Nustatyti, kad amortizaciniai atskaitymai nusidėvėjimui atkurti, skaičiuojant socialinio būsto ar kito savivaldybės būsto nuomos mokestį (eurais už 1 kv. metrą būsto naudingojo ploto per mėnesį) (An), kiekvienam būstui apskaičiuojami atskirai pagal Metodikos 4 punkte nurodytą formulę An= (Vsv x h)/ (T x 12), kur:
1.1. Vsv – vidutinė socialinio būsto ar kito savivaldybės būsto 1 kub. metro statybos vertė eurais, atsižvelgiant į pastato tūrį, kurią tvirtina VĮ Registrų centro direktorius;
1.2. h = 3 – socialiniam būstui ar kitam savivaldybės būstui taikomas aukščio koeficientas, kaip nurodyta Metodikos 4 punkte;
1.3. T – amortizacinių atskaitymų normatyvas (metais) Prienų rajono savivaldybei nuosavybės teise priklausančių gyvenamosios paskirties pastatų nusidėvėjimui atkurti:
1.3.1. plytų mūro, mišrių konstrukcijų, stambiaplokščių pastatų – 100;
1.3.2. apmūrytų pastatų (medinių, medinių su karkasu, rąstinių) – 70;
1.3.3. rąstinių pastatų – 60;
1.3.4. medinių, medinių su karkasu pastatų – 40.
1.4. 12 – metų mėnesių skaičius, kaip nurodyta Metodikos 4 punkte.
2. Nustatyti:
2.1. pataisos koeficientus, rodančius socialinio būsto ar kito savivaldybės būsto būklę (nusidėvėjimą) (Ki):
2.1.1. Ki = 1 – geros būklės socialinis būstas ar kitas savivaldybės būstas, kurio nusidėvėjimas neviršija 30 procentų;
2.1.2. Ki = 0,9 – patenkinamos būklės socialinis būstas ar kitas savivaldybės būstas, kurio nusidėvėjimas yra nuo 30 iki 45 procentų;
2.1.3. Ki = 0,8 – patenkinamos būklės socialinis būstas ar kitas savivaldybės būstas, kurio nusidėvėjimas yra nuo 45 iki 60 procentų;
2.1.4. Ki = 0,7 – blogos būklės socialinis būstas ar kitas savivaldybės būstas, kurio nusidėvėjimas yra nuo 60 iki 65 procentų;
2.1.5. Ki = 0,6 – blogos būklės socialinis būstas ar kitas savivaldybės būstas, kurio nusidėvėjimas yra didesnis kaip 65 procentai.
2.2. rinkos pataisos koeficientus (R), taikomus Prienų rajono savivaldybės būsto (išskyrus socialinį būstą) nuomos mokesčiui apskaičiuoti: 
2.2.1. būstams, esantiems renovuotuose namuose, – R ꞊ 4;
2.2.2. būstams, esantiems nerenovuotuose namuose, – R ꞊ 3;
2.2.3. bendrabučio tipo (gyvenamųjų patalpų / kambarių su bendrojo naudojimo patalpomis) gyvenamųjų patalpų nuomininkams – R ꞊ 2;
2.2.4. kai savivaldybės būstas nuomojamas Paramos būstui įsigyti ar išsinuomoti įstatymo 20 straipsnio 9 dalyje nurodytais atvejais – R = 1,2.
3. Pavesti Prienų rajono savivaldybės administracijai organizuoti Prienų rajono savivaldybės būsto ir socialinio būsto nuomos mokesčio dydžių skaičiavimą, vadovaujantis Metodika.
4. Pripažinti netekusiais galios:
4.1. Prienų rajono savivaldybės tarybos 2020 m. birželio 25 d. sprendimą Nr. T3-189 „Dėl rinkos pataisos koeficiento, taikomo Prienų rajono savivaldybės būsto (išskyrus socialinį būstą) nuomos mokesčiui apskaičiuoti, patvirtinimo“;
4.2. Prienų rajono savivaldybės tarybos 2021 m. sausio 28 d. sprendimą Nr. T3-12 „Dėl Prienų rajono savivaldybės socialinio būsto nuomos mokesčio dydžių nustatymo“.
5. Nustatyti, kad šis sprendimas įsigalioja 2022 m. birželio 1 d.
Šis sprendimas per vieną mėnesį nuo jo paskelbimo ar įteikimo dienos gali būti skundžiamas Lietuvos Respublikos administracinių bylų teisenos įstatymo nustatyta tvarka Lietuvos Respublikos administracinių ginčų komisijos Kauno apygardos skyriui (Laisvės al. 36, Kaunas) arba Regionų apygardos administraciniam teismui bet kuriuose teismo rūmuose (Šiaulių rūmai, Dvaro g. 80, Šiauliai; Panevėžio rūmai, Respublikos g. 62, Panevėžys; Klaipėdos rūmai, Galinio Pylimo g. 9, Klaipėda; Kauno rūmai, A. Mickevičiaus g. 8A, Kaunas).

